
ΣΥΝΟΠΤΙΚΗ ΠΕΡΙΓΡΑΦΗ
	[bookmark: _GoBack]Το ΠΚΔ «Υιοθεσία Πλοίου - Adopt a Ship» δίνει τη δυνατότητα σε μια τάξη να υιοθετήσει ένα πραγματικό πλοίο και να επικοινωνεί συλλογικά με τον καπετάνιο μέσω email. Έτσι, η ναυτιλία εισάγεται στο σχολείο με βιωματικό και διαθεματικό τρόπο, συνδέοντας ποικίλα γνωστικά αντικείμενα με την πραγματική ζωή των ναυτικών. Οι μαθητές/τριες αναπτύσσουν δεξιότητες γραπτού λόγου, έρευνας και συνεργασίας, καλλιεργούν υπευθυνότητα, ενσυναίσθηση για τους ναυτικούς και τις οικογένειές τους. Παράλληλα, γνωρίζουν τα ναυτιλιακά επαγγέλματα της θάλασσας και της στεριάς. Το πρόγραμμα συνδέεται με 11 από τους 17 Στόχους Βιώσιμης Ανάπτυξης του ΟΗΕ, όπως η Ποιοτική Εκπαίδευση (SDG 4), η Αξιοπρεπής Εργασία (SDG 8), οι Λιγότερες Ανισότητες (SDG 10), αναδεικνύοντας τον πρωταγωνιστικό ρόλο της Ελλάδας στην παγκόσμια ναυτιλία. Το πρόγραμμα κορυφώνεται σε μια σχολική «Γιορτή Ναυτιλίας», όπου παρουσιάζονται έργα και οι αναστοχασμοί των μαθητών/τριών, ενώ παράλληλα αξιολογείται από μαθητές/τριες και εκπαιδευτικούς, ώστε να βελτιώνεται διαρκώς. Προσδοκώμενα Μαθησιακά Αποτελέσματα: Με την ολοκλήρωση του προγράμματος οι μαθητές/τριες θα είναι ικανοί/ές: 1) να διατυπώνουν και να εκφράζουν σκέψεις, ερωτήματα και εμπειρίες σε γραπτή και προφορική μορφή (π.χ. επιστολή προς καπετάνιο, συνέντευξη), αξιοποιώντας κατάλληλη γλώσσα και μορφές επαγγελματικής επικοινωνίας (ελληνικά και αγγλικά), 2) να αναλύουν και να εκτιμούν τη συμβολή διαφορετικών επαγγελματικών ρόλων της ναυτιλίας τόσο στη θάλασσα όσο και στη στεριά, αναγνωρίζοντας τη σημασία της ισότιμης συμμετοχής γυναικών και ανδρών και ερευνώντας την ιστορική εξέλιξη του κλάδου, 3) να δημιουργούν και να συνθέτουν εικαστικά έργα, χρονολόγια ή άλλες δημιουργικές αναπαραστάσεις της ναυτιλιακής ζωής, καλλιεργώντας δεξιότητες συνεργασίας, φαντασίας και προσωπικής διερεύνησης για μελλοντική επαγγελματική σταδιοδρομία στη ναυτιλία.

	ΤΙΤΛΟΙ ΕΠΙΜΕΡΟΥΣ ΕΡΓΑΣΤΗΡΙΩΝ
	
1. Γράμμα εν πλω.
2. Γυναίκες και Ναυτιλία.
3. Συνεντεύξεις και προφορικές ιστορίες.
4. Θαλασσογραφίες και Ναυτιλιακή ζωή.
5. Τα μαθηματικά στη Ναυτιλία: ταξίδι στον χρόνο και στη θάλασσα.
6. Μικροί ερευνητές ταξιδεύουν μέσα στους αιώνες της ελληνικής ναυτιλίας.
7. Στο λιμάνι της γιορτής ρίχνουμε την άγκυρα της ναυτιλίας.

